DECIZIA COMISIEI
din 26 octombrie 2009
de stabilire a poziției Comunității cu privire la o decizie a autorităților administrative, în temeiul Acordului între Guvernul Statelor Unite ale Americii și Comunitatea Europeană privind coordonarea programelor de etichetare referitoare la eficiența energetică a echipamentelor de birou, cu privire la revizuirea specificațiilor pentru monitoare de calculator prevăzute în partea II a anexei C la acord
(Text cu relevanță pentru SEE)
(2009/789/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 2006/1005/CE a Consiliului din 18 decembrie 2006 privind încheierea Acordului între Guvernul Statelor Unite ale Americii și Comunitatea Europeană privind coordonarea programelor de etichetare referitoare la eficiența energetică a echipamentelor de birou (1), în special articolul 4 alineatul (3),
întrucât:
(1)
Specificațiile aplicabile monitoarelor de calculator trebuie revizuite, prin modificarea anexei C la acord, pentru a garanta astfel consumatorilor posibilitatea de a identifica produsele eficiente.
(2)
Poziția Comunității cu privire la modificarea specificațiilor se stabilește de către Comisie.
(3)
Măsurile prevăzute de această decizie iau în considerare avizul emis de către Biroul Energy Star al Comunității Europene, menționat la articolul 8 din Regulamentul (CE) nr. 106/2008 al Parlamentului European și al Consiliului din 15 ianuarie 2008 privind un program comunitar de etichetare referitoare la eficiența energetică a echipamentelor de birou (2).
(4)
Începând cu data de 30 octombrie 2009, specificațiile aplicabile monitoarelor de calculator menționate în partea II a anexei C pentru monitoarele de calculator cu diagonala ecranului mai mică de 30 țoli trebuie abrogate și înlocuite cu specificațiile anexate la prezenta decizie.
(5)
Începând cu data de 30 ianuarie 2010, specificațiile aplicabile monitoarelor de calculator menționate în partea II a anexei C pentru monitoarele de calculator cu diagonala ecranului între 30 și 60 țoli trebuie abrogate și înlocuite cu specificațiile anexate la prezenta decizie,
DECIDE:
Articol unic
Poziția care urmează să fie adoptată de către Comunitatea Europeană cu privire la o decizie a autorităților administrative, în temeiul Acordului între Guvernul Statelor Unite ale Americii și Comunitatea Europeană privind coordonarea programelor de etichetare referitoare la eficiența energetică a echipamentelor de birou, cu privire la revizuirea specificațiilor pentru calculatoare prevăzute în partea II a anexei C la acord se bazează pe proiectul de decizie anexat.
Adoptată la Bruxelles, 26 octombrie 2009.